2022 m. vasario 25 d., Vilnius

**DARBO UŽMOKESTIS ŠALYJE**

**Bruto darbo užmokestis šalies ūkyje per 2021 m. ketvirtąjį ketvirtį išaugo 5,1 proc.**

* Vidutinis mėnesinis bruto (neatskaičius darbuotojo mokesčių) darbo užmokestis šalies ūkyje (be individualiųjų įmonių) 2021 m. ketvirtąjį ketvirtį sudarė 1 679,3 EUR ir, palyginti su 2021 m. trečiuoju ketvirčiu, išaugo 5,1 proc.: viešajame sektoriuje vidutinis mėnesinis bruto darbo užmokestis sudarė 1 816,6 EUR ir buvo 8,5 proc. didesnis, privačiajame – 1 620,1 EUR ir buvo 3,5 proc. didesnis.
* Vidutinis mėnesinis bruto darbo užmokestis šalies ūkyje 2021 m. ketvirtąjį ketvirtį išaugo visose veiklose, labiausiai kasybos ir karjerų eksploatavimo (11,2 proc.) veikloje, kitose veiklose padidėjo nuo 0,6 iki 11,1 proc.
* Vidutinis mėnesinis neto (atskaičius darbuotojo mokesčius) darbo užmokestis šalies ūkyje sudarė 1 058,6 EUR ir, palyginti su 2021 m. trečiuoju ketvirčiu, padidėjo 4,6 proc.: viešajame sektoriuje jis sudarė 1 136,8 EUR ir buvo 7,7 proc. didesnis, privačiajame – 1 024,9 EUR ir buvo 3,1 proc. didesnis.
* Realusis darbo užmokestis 2021 m. ketvirtąjį ketvirtį, palyginti su 2021 m. trečiuoju ketvirčiu, šalies ūkyje padidėjo 0,8 proc.: viešajame sektoriuje buvo 3,8 proc. didesnis, privačiajame – sumažėjo 0,7 proc.
* Darbo užmokesčio pokyčiams 2021 m. ketvirtąjį ketvirtį įtakos turėjo sezoniniai svyravimai, išmokėtos didesnės vienkartinės premijos, priedai ir piniginės išmokos bei kitos priežastys.

**1 pav. Vidutinis mėnesinis darbo užmokestis1 ir realiojo darbo užmokesčio indeksai šalies ūkyje ketvirčiais**

\_\_\_\_\_\_\_\_\_\_\_\_\_\_\_\_\_\_\_\_\_\_

1 Be individualiųjų įmonių.

**Per metus bruto darbo užmokestis šalies ūkyje išaugo 10,2 proc.**

* Vidutinis mėnesinis bruto darbo užmokestis 2021 m. ketvirtąjį ketvirtį, palyginti su 2020 m. ketvirtuoju ketvirčiu, šalies ūkyje padidėjo 10,2 proc.: viešajame sektoriuje – 7,7 proc., privačiajame – 11,7 proc.
* Vidutinis mėnesinis bruto darbo užmokestis per metus padidėjo visose ekonominės veiklos rūšių įmonėse, įstaigose ir organizacijose nuo 5,6 proc. (transporto ir saugojimo) iki 26,1 proc. (apgyvendinimo ir maitinimo paslaugų veiklos).
* Vidutinis mėnesinis neto darbo užmokestis per metus šalies ūkyje padidėjo 9,4 proc.: viešajame sektoriuje – 7,3 proc., privačiajame – 10,7 proc.
* Realusis darbo užmokestis 2021 m. ketvirtąjį ketvirtį, palyginti su 2020 m. ketvirtuoju ketvirčiu, šalies ūkyje padidėjo 0,1 proc.: viešajame sektoriuje sumažėjo 1,8 proc., privačiajame išaugo 1,3 proc.
* Darbo užmokesčio pokyčiams įtakos turėjo nuo 2021 m. sausio 1 d. padidinta minimalioji mėnesinė alga, padidintas valstybės politikų, teisėjų, valstybės pareigūnų, valstybės tarnautojų ir biudžetinių įstaigų darbuotojų pareiginės algos bazinis dydis, pasikeitusi neapmokestinamojo pajamų dydžio skaičiavimo tvarka ir kitos priežastys.

**2 pav. Vidutinio mėnesinio bruto darbo užmokesčio2 pokytis pagal sektorius ketvirčiais**

Palyginti su atitinkamu praėjusių metų ketvirčiu, procentais

\_\_\_\_\_\_\_\_\_\_\_\_\_\_\_\_\_\_\_\_\_\_

2 Be individualiųjų įmonių, pašalinus nuo 2019 m. bruto darbo užmokesčio indeksavimo dėl įsigaliojusių mokesčių pasikeitimo įtaką.

**3 pav. Vidutinis mėnesinis bruto darbo užmokestis3 šalies ūkyje pagal ekonominės veiklos rūšis**

EUR

\_\_\_\_\_\_\_\_\_\_\_\_\_\_\_\_\_\_\_\_\_\_

3 Be individualiųjų įmonių.

**4 pav. Vidutinio mėnesinio bruto darbo užmokesčio4 pokytis šalies ūkyje pagal ekonominės veiklos rūšis**

2021 m. IV ketvirtis, palyginti su ankstesniu ketvirčiu, procentais

\_\_\_\_\_\_\_\_\_\_\_\_\_\_\_\_\_\_\_\_\_\_

4 Be individualiųjų įmonių.

Palyginti su ankstesnių metų atitinkamu ketvirčiu5, procentais

\_\_\_\_\_\_\_\_\_\_\_\_\_\_\_\_\_\_\_\_\_\_

5 Be individualiųjų įmonių.

Ekonominės veiklos rūšys pagal Ekonominės veiklos rūšių klasifikatorių:

|  |  |
| --- | --- |
| A – žemės ūkis, miškininkystė ir žuvininkystėB – kasyba ir karjerų eksploatavimasC – apdirbamoji gamyba D – elektros, dujų, garo tiekimas ir oro kondicionavimas E – vandens tiekimas, nuotekų valymas, atliekų tvarkymas ir regeneravimasF – statybaG – didmeninė ir mažmeninė prekyba; variklinių transporto priemonių ir motociklų remontasH – transportas ir saugojimasI – apgyvendinimo ir maitinimo paslaugų veikla | J – informacija ir ryšiaiK – finansinė ir draudimo veiklaL – nekilnojamojo turto operacijosM – profesinė, mokslinė ir techninė veiklaN – administracinė ir aptarnavimo veiklaO – viešasis valdymas ir gynyba; privalomasis socialinis draudimasP – švietimasQ – žmonių sveikatos priežiūra ir socialinis darbasR – meninė, pramoginė ir poilsio organizavimo veiklaS – kita aptarnavimo veikla |

**1 lentelė. Vidutinis mėnesinis darbo užmokestis6 pagal sektorius ir lytį 2021 m. ketvirtąjį ketvirtį**

Eurais

|  | Bruto | Neto |
| --- | --- | --- |
| iš viso | vyrai | moterys | iš viso | vyrai | moterys |
| **Šalies ūkis** | 1679,3 | 1748,4 | 1608,6 | 1058,6 | 1098,0 | 1018,4 |
| Viešasis sektorius | 1816,6 | 1908,8 | 1771,2 | 1136,8 | 1189,2 | 1110,9 |
| Privatusis sektorius | 1620,1 | 1709,1 | 1496,6 | 1024,9 | 1075,6 | 954,7 |

\_\_\_\_\_\_\_\_\_\_\_\_\_\_\_\_\_\_\_\_\_\_

6 Be individualiųjų įmonių.

**2 lentelė. Vidutinio mėnesinio darbo užmokesčio7 indeksai pagal sektorius ir lytį 2021 m. ketvirtąjį ketvirtį**

|  | Ankstesnis ketvirtis – 100 proc. | 2020 m. ketvirtasis ketvirtis – 100 proc. |
| --- | --- | --- |
| iš viso  | vyrai | moterys | iš viso | vyrai | moterys |
| **Bruto** |  |  |  |  |  |  |
| **Šalies ūkis** | 105,1 | 104,0 | 106,3 | 110,2 | 109,6 | 110,8 |
| Viešasis sektorius | 108,5 | 106,2 | 109,8 | 107,7 | 106,4 | 108,4 |
| Privatusis sektorius | 103,5 | 103,4 | 103,6 | 111,7 | 110,7 | 113,3 |
| **Neto** |  |  |  |  |  |  |
| **Šalies ūkis** | 104,6 | 103,6 | 105,7 | 109,4 | 109,0 | 109,9 |
| Viešasis sektorius | 107,7 | 105,7 | 108,8 | 107,3 | 106,2 | 107,9 |
| Privatusis sektorius | 103,1 | 103,0 | 103,2 | 110,7 | 109,9 | 112,0 |
| **Realiojo** |  |  |  |  |  |  |
| **Šalies ūkis** | 100,8 | 99,8 | 101,8 | 100,1 | 99,7 | 100,5 |
| Viešasis sektorius | 103,8 | 101,8 | 104,8 | 98,2 | 97,2 | 98,7 |
| Privatusis sektorius | 99,3 | 99,2 | 99,4 | 101,3 | 100,5 | 102,5 |

\_\_\_\_\_\_\_\_\_\_\_\_\_\_\_\_\_\_\_\_\_\_

7 Be individualiųjų įmonių.

**2021 m. ketvirtąjį ketvirtį vidutinis darbuotojų skaičius šalies ūkyje išaugo 3 tūkst.**

* Vidutinis darbuotojų skaičius 2021 m. ketvirtąjį ketvirtį, palyginti su 2021 m. trečiuoju ketvirčiu, šalies ūkyje padidėjo 3 tūkst. (0,2 proc.): viešajame sektoriuje išaugo 3,5 tūkst., arba 1 proc., privačiajame sektoriuje sumažėjo 0,5 tūkst. (0,1 proc.). Labiausiai viešajame sektoriuje vidutinis darbuotojų skaičius išaugo švietime (3,9 tūkst.). Privačiajame sektoriuje labiausiai (2,6 tūkst.) darbuotojų skaičius sumažėjo apgyvendinimo ir maitinimo paslaugų veikloje.
* Vidutinis darbuotojų skaičius 2021 m. ketvirtąjį ketvirtį, palyginti su 2020 m. ketvirtuoju ketvirčiu, šalies ūkyje išaugo 42,5 tūkst. (3,4 proc.): viešajame sektoriuje sumažėjo 1,3 tūkst. (0,4 proc.), privačiajame sektoriuje padidėjo 43,8 tūkst. (5 proc.). Labiausiai privačiajame sektoriuje vidutinis darbuotojų skaičius per metus išaugo apdirbamojoje gamyboje (8,6 tūkst.).

2022 m. pirmojo ketvirčio statistinius darbo užmokesčio rodiklius skelbsime 2022 m. gegužės 27 d.

Daugiau informacijos šia tema rasite [Rodiklių duomenų bazėje](http://osp.stat.gov.lt/statistiniu-rodikliu-analize).

Statistinė informacija rengiama ir skleidžiama vadovaujantis [Europos statistikos praktikos kodeksu](https://ec.europa.eu/eurostat/documents/4031688/9394165/KS-02-18-142-LT-N.pdf/2c6787ed-aaf1-4f30-bad1-aa65bf1e964b).

Daugiau susijusių terminų ir paaiškinimų ieškokite [Statistikos terminų žodyne](https://osp.stat.gov.lt/statistikos-terminu-zodynas).

**Paaiškinimai**

**Bruto darbo užmokestis** – atlyginimas pinigais, apimantis tiesiogiai darbdavio darbuotojui mokamą pagrindinį darbo užmokestį ir papildomą uždarbį, įskaitant darbuotojo mokamas socialinio draudimo įmokas ir gyventojų pajamų mokestį. Įskaitomas darbo užmokestis už viršvalandžius, darbą poilsio ir švenčių dienomis, nedirbtą, bet apmokėtą laiką (kasmetines ir papildomas atostogas, prastovas ne dėl darbuotojo kaltės ir kitą darbdavio apmokėtą laiką, tiesiogiai susijusį su darbu), darbo užmokesčio skirtumas dėl jo indeksavimo, pasikeitus pragyvenimo sąlygoms ir pan. Neįskaitoma materialinė pašalpa, ligos išmoka, mokama neatsižvelgiant į finansavimo šaltinį, kompensacija už nepanaudotas kasmetines atostogas, išeitinė išmoka ir pan.

**Neto darbo užmokestis** – atlyginimas pinigais, apimantis tiesiogiai darbdavio darbuotojui mokamą pagrindinį darbo užmokestį ir papildomą uždarbį, atskaičius darbuotojo mokamas valstybinio socialinio draudimo įmokas ir gyventojų pajamų mokestį.

**Realiojo darbo užmokesčio indeksas** – santykinis rodiklis, kuriuo išreiškiamas neto darbo užmokesčio pokytis, pašalinus vartotojų kainų pasikeitimo įtaką. Apskaičiuojamas neto darbo užmokesčio indeksą dalijant iš vartotojų kainų indekso.

**Viešasis sektorius** apima biudžetines įstaigas ir organizacijas (švietimo, sveikatos priežiūros, socialinio darbo, kultūros, viešojo valdymo ir kt.), taip pat viešąsias įstaigas, įmones, kurių 50 proc. ar daugiau subjekto įstatinio kapitalo sudaro valstybės ar savivaldybės nuosavybė.

Kontaktinė informacija

Virginija Bankietienė

Darbo statistikos skyriaus vedėja

Tel. (8 5) 236 4836
El. p. virginija.bankietiene@stat.gov.lt

© Lietuvos statistikos departamentas

Naudojant Lietuvos statistikos departamento duomenis, būtina nurodyti šaltinį.

Žymos: darbo užmokestis, bruto, neto, darbuotojų skaičius, alga, atlyginimas.